REGULAMENTUL

PRIVIND ORGANIZAREA ŞI FUNCŢIONAREA

SERVICIULUI PUBLIC COMUNITAR LOCAL DE EVIDENŢĂ A PERSOANELOR  AL COMUNEI MERA
CAPITOLUL  I

DISPOZIŢII GENERALE

      Art. 1 - Serviciul public comunitar local de evidenţă a persoanelor al comunei Mera, se organizează în subordinea consiliului local al comunei Mera, în temeiul art. 1 alin. (1) din Ordonanţa Guvernului nr. 84/2001 privind înfiinţarea, organizarea şi funcţionarea serviciilor publice comunitare de evidenţă a persoanelor, cu modificările şi completările ulterioare.

       Art. 2 – (1) Serviciul public comunitar local de evidenţă a persoanelor este constituit în conformitate cu prevederile art. 25 alin. (1) din Ordonanţa Guvernului nr. 84/2001. 



    (2) Serviciul public comunitar local de evidenţă a persoanelor al comunei Mera, se constituie fără personalitate juridică, prin hotărâre a consiliului local.
        Art. 3 - (1) Scopul serviciului public comunitar local de evidenţă a persoanelor este acela de a exercita competenţele ce îi sunt conferite prin lege pentru punerea în aplicare a prevederilor actelor normative care reglementează activitatea de evidenţă a persoanelor și stare civilă.


(2) Activitatea serviciului public comunitar local de evidenţă a persoanelor se desfăşoară în interesul persoanei şi al comunităţii, în sprijinul instituţiilor statului, exclusiv pe baza şi în executarea legii.

        Art. 4 – Activitatea serviciului public comunitar local de evidenţă a persoanelor este coordonată şi controlată metodologic, în mod unitar, de Direcţia Generală pentru Evidenţa Persoanelor, denumită în continuare D.G.E.P. şi de Serviciul Public Comunitar Judeţean de Evidenţă a Persoanelor Vrancea.

        Art. 5 – (1) Serviciul public comunitar local de evidenţă a persoanelor asigură întocmirea, păstrarea, evidenţa şi eliberarea actelor de stare civilă, a cărţilor de identitate, a cărţilor electronice de identitate, a cărților de identitate simple, a cărţilor de identitate provizorii și a dovezii de reședință.
        (2) În vederea îndeplinirii prerogativelor cu care este investit, serviciul public comunitar local de evidenţă a persoanelor colaborează cu celelalte structuri ale primăriei, ale Ministerului Afacerilor Interne şi cooperează cu autorităţile publice, precum şi cu persoane fizice şi persoane juridice, pe probleme de interes comun, potrivit prevederilor actelor normative în vigoare.
CAPITOLUL  II

ORGANIZAREA SERVICIULUI PUBLIC COMUNITAR LOCAL DE EVIDENŢĂ A PERSOANELOR

         Art. 6 - (1) Structura organizatorică, statul de funcţii şi regulamentul de organizare şi funcţionare ale serviciului public comunitar local de evidenţă a persoanelor se stabilesc prin hotărâre a consiliului local al comunei Mera, cu avizul prealabil al D.G.E.P.
       (2) Organigrama serviciului public comunitar local de evidenţă a persoanelor este prevăzută în anexa nr. 1.

       (3) Statul de funcţii al serviciului public comunitar local de evidenţă a persoanelor este prevăzut în anexa nr. 2.

       (4) Regulamentul de organizare și funcționare al serviciului public comunitar local de evidenţă a persoanelor este prevăzut în anexa nr. 3 la hotărârea consiliului local.

       Organigrama, statul de funcții și Regulamentul de organizare şi funcţionare sunt anexe ale HCL și fac parte integrantă din aceasta.
       Art. 7 - Serviciul public comunitar local de evidenţă a persoanelor are atribuţii pe linie de:

a) - evidenţă a persoanelor; 

b) - stare civilă;

c) - informatică;

d) - secretariat-arhivă şi relaţii publice.

       Art. 8 – (1) Serviciul public comunitar local de evidenţă a persoanelor exercită atribuţiile ce-i sunt conferite de lege pentru soluţionarea cererilor cetăţenilor pe linie de stare civilă și evidență a persoanelor.

       (2) În vederea atingerii obiectivelor stabilite, activitatea serviciului are la bază relaţii de autoritate (ierarhice, funcţionale), de cooperare, de coordonare şi de control, potrivit atribuţiilor stabilite pentru fiecare structură componentă în parte.

      (3) Relaţiile de autoritate ierarhice se stabilesc între conducerea serviciului public comunitar local de evidenţă a persoanelor şi structurile subordonate acestuia în scopul menţinerii, păstrării şi perfecţionării stării de funcţionalitate a serviciului. Acelaşi tip de relaţii se stabilesc între şef/coordonator şi personalul subordonat acestuia.

       Art. 9 - (1) Serviciul public comunitar local de evidenţă a persoanelor este organizat la nivel de compartiment şi are în componenţă structuri.
      (2)  La nivelul serviciului public comunitar de evidenţă a persoanelor, activitatea de control şi coordonare este atributul conducerii şi se realizează prin intermediul coordonatorului. De asemenea, în activitatea de control, pe linii specifice de muncă, coordonatorul poate angrena şi alt personal specializat din cadrul structurilor proprii.
      (3) În cadrul compartimentului unde nu sunt prevăzute funcţii de conducere, se stabilesc relaţii de autoritate funcţionale între personalul cu funcţia cea mai mare şi restul personalului acestor structuri, în vederea îndrumării şi îmbinării în mod unitar a activităţii acestora, a echilibrării sarcinilor şi a armonizării eforturilor necesare pentru asigurarea unităţii de acţiune în vederea îndeplinirii obiectivelor propuse.

      Art. 10 - (1) Serviciul public comunitar local de evidenţă a persoanelor primeşte şi soluţionează cererile cetăţenilor pe probleme specifice de evidenţă a persoanelor din comuna Mera. De asemenea, poate primi şi soluţiona cereri, în condițiile legii, indiferent de locul de domiciliu sau de reședință al persoanei.
         (2) Modificarea arondării actuale a serviciului public comunitar local de evidenţă a persoanelor se stabileşte prin hotărâre a consiliului judeţean, la propunerea serviciului public comunitar judeţean, cu avizul prealabil al D.G.E.P.
      Art. 11 - (1) Conducerea serviciului public comunitar local de evidenţă a persoanelor este asigurată de şeful/coordonatorul serviciului.
        (2) Şeful/coordonatorul serviciului public comunitar local de evidenţă a persoanelor este numit sau eliberat din funcţie prin hotărâre a consiliului local, în condiţiile legii, cu avizul prealabil al D.G.E.P. în conformitate cu prevederile art. 9 alin. (2) din Metodologia privind criteriile de dimensionare a numărului de funcţii din aparatul serviciilor publice comunitare de evidenţă a persoanelor, constituirea patrimoniului şi managementul resurselor umane, financiare şi materiale, aprobată prin Hotărârea Guvernului nr. 2104/2004, cu modificările şi completările ulterioare.

        Art. 12 - (1) Şeful/coordonatorul serviciului reprezintă serviciul public comunitar local de evidenţă a persoanelor în relaţiile cu şefii celorlalte structuri din cadrul primăriei, cu şefii (comandanţii) unităţilor din Ministerul Afacerilor Interne, cu instituţiile şi organismele din afara sistemului Ministerului Afacerilor Interne, potrivit competenţelor legale.

       (2) În aplicarea ordinelor şi instrucţiunilor de nivel superior, şeful/coordonatorul serviciului public comunitar local de evidenţă a persoanelor emite dispoziţii obligatorii pentru tot personalul din subordine, în conformitate cu prevederile legale.      
       (3) În condiţiile legii şi reglementărilor specifice, șeful/coordonatorul serviciului public comunitar local de evidenţă a persoanelor poate delega unele atribuţii din competenţa sa altor persoane din subordine.

        Art. 13 – (1) Şeful/coordonatorul serviciului public comunitar local de evidenţă a persoanelor răspunde în faţa consiliului local de întreaga activitate pe care o desfăşoară, potrivit prevederilor fişei postului.
       (2) Personalul serviciului public comunitar local de evidenţă a persoanelor răspunde de întreaga activitate pe care o desfăşoară, în faţa şefului/coordonatorului serviciului.
CAPITOLUL  III

ATRIBUŢIILE SERVICIULUI  PUBLIC COMUNITAR LOCAL DE EVIDENŢĂ A PERSOANELOR

   
       Art. 14 - Serviciul public comunitar local de evidenţă a persoanelor are următoarele atribuţii principale: 

a) întocmeşte, ţine evidenţa şi eliberează certificatele/extrasele multilingve de stare civilă;
b) înregistrează actele şi faptele de stare civilă, precum şi menţiunile şi modificările intervenite în statutul civil, în domiciliul şi reşedinţa persoanei, în condiţiile legii;
c) întocmeşte şi păstrează registrele de stare civilă, în condiţiile legii;
d) întocmeşte, completează, rectifică, anulează sau reconstituie actele de stare civilă şi orice menţiuni efectuate pe actele de stare civilă, în condiţiile legii;
e) constată desfacerea căsătoriei, prin divorţ pe cale administrativă, dacă soţii sunt de acord cu divorţul şi nu au copii minori, născuţi din căsătorie sau adoptaţi;
f) actualizează Registrul national de evidenţă a persoanelor cu datele de identificare şi adresele cetăţenilor; 
g) utilizează şi valorifică Registrul naţional de evidenţă a persoanelor;
h) furnizează, în cadrul Sistemului naţional informatic de evidenţă a persoanelor, denumit în continuare S.N.I.E.P., date necesare pentru actualizarea Registrului naţional de evidenţă a persoanelor;
i) furnizează, în condiţiile legii, datele de identificare şi de adresă ale persoanei către autorităţile şi instituţiile publice centrale, judeţene şi locale, agenţii economici şi către cetăţeni;
j) primeşte cererile şi documentele necesare în vederea eliberării cărţilor de identitate, cărţilor electronice de identitate, cărților de identitate simple, cărţilor de identitate provizorii, precum şi pentru stabilirea reşedinţei. 
k) ţine registrele de evidenţă pentru fiecare categorie de documente eliberate;
l) constată contravenţiile şi aplică sancţiuni, în condiţiile legii;
m) îndeplineşte şi alte atribuţii specifice activităţii de evidenţă a persoanelor, reglementate prin acte normative. 
Secţiunea I

ATRIBUŢII PE LINIE DE EVIDENŢĂ A PERSOANELOR

ŞI ELIBERARE A ACTELOR DE IDENTITATE

       Art. 15 – În domeniul evidenţei persoanelor, serviciul public comunitar local de evidenţă a persoanelor are următoarele atribuţii principale:

a) primeşte şi soluţionează cererile pentru eliberarea actelor de identitate, înscrierea în actul de identitate a menţiunii privind stabilirea reşedinţei, înmânează solicitanţilor documentele în cauză;

b) primeşte şi soluţionează cererile pentru eliberarea actelor de identitate ale persoanelor internate în unităţi sanitare şi de protecţie socială, precum şi ale celor aflate în locurile de reţinere şi de arest preventiv din cadrul unităţilor de politie sau în penitenciar din zona de responsabilitate, înmânează  documentele solicitate;

c) înregistrează toate cererile, în registrele corespunzătoare fiecărei categorii de lucrări, în conformitate cu prevederile metodologiei de lucru;

d) răspunde de corectitudinea datelor preluate din documentele primare, înscrise în formularele necesare eliberării actelor de identitate și preluate în Registrul naţional de evidenţă a persoanelor;
e) răspunde de corectitudinea datelor preluate din comunicările autorităților sau instituțiilor prevăzute de lege și înscrise în Registrul naţional de evidenţă a persoanelor;

f) desfăşoară activităţi de primire, examinare şi rezolvare a petiţiilor cetăţenilor;

g) furnizează, în condiţiile legii, datele de identificare şi de adresă ale persoanei către autorităţile şi instituţiile publice centrale, judeţene şi locale, agenţii economici şi către cetăţeni, cu respectarea prevederilor legale;
h) identifică – pe baza menţiunilor operative – elementele urmărite, cele cu interdicţia prezenţei în anumite localităţi, etc. şi anunţă unităţile de poliţie în vederea luării măsurilor legale ce se impun;

i) asigură colaborarea şi schimbul permanent de informaţii cu unităţile operative ale M.A.I., în scopul realizării operative şi de calitate a sarcinilor comune ce le revin, în temeiul legii;

j) soluţionează cererile formaţiunilor operative din M.A.I., S.R.I., S.P.P., Justiţie, Parchet, M.Ap.N., privind verificarea şi identificarea punctuală a persoanelor fizice, cu respectarea prevederilor legale;
k) în colaborare cu structurile M.A.I. sau poliția locală desfășoară activități specifice pentru punerea în legalitate a persoanelor care nu au solicitat eliberarea unui act de identitate în termenul prevăzut de lege;
l) realizează și monitorizează activităţile pentru punerea în legalitate cu acte de stare civilă şi acte de identitate a asistaţilor şi copiilor instituţionalizaţi în unităţile sanitare şi de protecţie socială;
m)  soluționează cererile proprietarilor sau se sesizează din oficiu pentru anularea domiciliului/reședinței persoanelor care nu mai locuiesc la adresa respectivă;
n) formulează propuneri pentru îmbunătăţirea muncii, modificarea metodologiilor de lucru, etc.;

o) întocmeşte situaţiile statistice şi analizele activităţilor desfăşurate lunar, trimestrial, semestrial şi anual în cadrul serviciului;
p) întocmește situaţiile privind tentativele de substituire de persoană, menţiuni operative şi a cazurilor de falsuri în documentele pe linie de evidenţă a persoanelor;

q) completează la cererea persoanelor fizice sau a instituțiilor cu atribuții în domeniul asistenței sociale Formularul E401;

r) asigură gestiunea cărţilor de identitate provizorii şi întocmeşte procesele-verbale de scădere din gestiune;

s) răspunde de activităţile de selecţionare, creare, folosire şi păstrare a arhivei specifice;
t) organizează, asigură conservarea şi utilizează, în procesul muncii, evidenţele locale manuale;

u) asigură protecţia datelor cu caracter personal, precum şi securitatea documentelor serviciului, în conformitate cu dispoziţiile legale;

v) răspunde de aplicarea întocmai a dispoziţiilor legale, a ordinelor şi instrucţiunilor care reglementează activitatea pe linia regimului de evidenţă a persoanelor;

w) constată contravenţiile şi aplică sancţiuni, în condiţiile legii; 
x) îndeplineşte şi alte atribuţii specifice activităţii de evidenţă a persoanelor, reglementate prin acte normative. 
Secţiunea II
ATRIBUŢII PE LINIE DE STARE CIVILĂ

       Art. 16 – Pe linie de stare civilă, serviciul public comunitar local de evidenţă a persoanelor are următoarele atribuţii principale:

a) întocmeşte, la cerere sau din oficiu,  potrivit legii, acte de naştere, de căsătorie şi de deces şi eliberează persoanelor fizice îndreptăţite certificate/extrase multilingve doveditoare, privind actele şi  faptele de stare civilă înregistrate; 

b) înscrie menţiuni pe marginea actelor de stare civilă aflate în păstrare şi trimite electronic comunicări de menţiuni pentru înscriere în registrele de stare civilă exemplarul I sau, după caz, exemplarul II, în condiţiile metodologiei cu privire la aplicarea unitară a dispoziţiilor în materie de stare civilă;

c) eliberează, gratuit, la cererea autorităţilor publice, extrase pentru uz oficial de pe actele de stare civilă, precum şi fotocopii ale documentelor aflate în arhiva proprie, cu respectarea prevederilor Legii nr. 16/1996 a Arhivelor Naţionale, precum şi ale Regulamentului nr. 679/2016 privind  protecţia persoanelor fizice în ceea ce privește prelucrarea datelor cu caracter personal şi privind libera circulaţie a acestor date și de abrogare a Directivei 95/46/CE;

d) eliberează, la cererea persoanelor fizice, dovezi privind înregistrarea unui act de stare civilă; dovezile cuprind, după caz, precizări referitoare la menţiunile existente pe marginea actului de stare civilă;
e) eliberează, în condițiile legii, adeverințe cu privire la statutul civil (prevăzut în anexa 18);
f) primesc și soluționează cererile pentru eliberarea formularelor standard multilingve;
g) trimite structurilor de evidenţă a persoanelor colțurile actelor de identitate anulate cu ocazia întocmirii actelor de stare civilă, persoanelor  decedate ori declaraţiile din care rezultă că acestea nu au avut act de identitate;   

h) dispune măsurile necesare păstrării registrelor, certificatelor, și extraselor multilingve de stare civilă în condiţii care să asigure evitarea deteriorării sau a dispariţiei acestora şi asigură spaţiul necesar destinat desfăşurării activităţii de stare civilă;

i) primeşte cererile de schimbarea numelui pe cale administrativă, verifică  documentele prezentate, întocmește referatul și înaintează la structura de stare civilă a serviciului public comunitar județean de evidență a persoanelor;

j) primeşte cererile de înscriere de menţiuni cu privire la modificările intervenite în străinătate, în statutul civil al persoanei, schimbare de nume şi/sau prenume, ca urmare a rectificării actelor de stare civilă sau cu privire la regimul matrimonial ales în fața autorităților/instituțiilor străine, precum şi documentele ce susţin cererile respective, pe care le transmite electronic serviciului public comunitar județean de evidență a persoanelor în vederea aprobării;

k) primeşte cererile de transcriere a certificatelor/extraselor/extraselor multilingve ale actelor de stare civilă procurate din străinătate, efectuează verificări, întocmește referatul cu propunere de aprobare sau respingere și transmite electronic serviciului public comunitar județean de evidență a persoanelor în vederea emiterii avizului conform, în vederea aprobării/ respingerii primarului unității administrativ-teritoriale competente;
l) primeşte și înregistrează cererile de înregistrare tardivă a nașterii;
m) primeşte cererile de divorț pe cale administrativă și asigură soluționarea acestora;
n) primește cereri de ortografiere/traducere în limba maternă a numelui persoanelor fizice, verifică documentele prezentate și le supun aprobării primarului unității administrativ-teritoriale competente;
o) primeşte cererile de rectificare a actelor de stare civilă sau se sesizează din oficiu şi efectuează verificări pentru stabilirea cu exactitate a erorilor depistate în cuprinsul actelor de stare civilă sau a menţiunilor înscrise pe acestea, întocmeşte documentaţia, referatul cu propunere  de aprobare sau respingere şi transmite electronic serviciului public comunitar județean de evidență a persoanelor, pentru aviz conform, în vederea emiterii dispoziţiei de admitere sau respingere a rectificării de către primarul unităţii administrative-teritoriale competente;
p) primeşte cererile de reconstituire şi întocmire ulterioară a actelor de stare civilă, întocmeşte documentaţia şi referatul cu propunere de aprobare sau respingere, transmite electronic în vederea emiterii avizului conform de către serviciul public comunitar județean de evidență a persoanelor și ulterior, în vederea emiterii dispoziției de admitere sau respingere a rectificării de către primarul unităţii administrative-teritoriale competente;
q) reconstituie registrele de stare civilă pierdute ori distruse parţial sau total, după exemplarul existent, certificând exactitatea datelor înscrise prin semnare;
r) înscrie în registrele de stare civilă, de îndată, menţiunile privind dobândirea, redobândirea sau pierderea cetăţeniei române;
s) sesizează imediat S.P.C.J.E.P, în cazul pierderii sau furtului unor documente de stare civilă cu regim special;
t) eliberează, la cererea persoanelor fizice îndreptăţite, certificate care să ateste componenţa familiei, necesare reîntregirii familiei aflate în străinătate;

u) efectuează verificări în dosarele având drept obiect anularea, completarea, modificarea pe cale judecătorească a actelor de stare civilă şi a menţiunilor înscrise pe acestea, precum și pentru declararea judecătorească a morţii unei persoane;
v) colaborează cu autorităţile de sănătate publică judeţene şi cu maternităţile pentru prevenirea cazurilor de internare a gravidelor fără acte de identitate asupra lor sau a căror identitate nu este cunoscută şi a cazurilor de părăsire a copiilor nou-născuţi şi neînregistraţi la starea civilă;
w) colaborează cu unităţile sanitare, instituţiile de protecţie socială şi unităţile de poliţie, după caz, pentru cunoaşterea permanentă a situaţiei numerice şi nominale a persoanelor cu situaţie neclară pe linie de stare civilă, a demersurilor ce se fac pentru punerea acestora în legalitate, până la rezolvarea fiecărui caz în parte, precum şi pentru clarificarea situaţiei persoanelor/cadavrelor cu identitate necunoscută;
x) desfăşoară activităţi de primire, examinare, evidenţă şi rezolvare a petiţiilor cetăţenilor;
y) asigură colaborarea şi schimbul permanent de informaţii cu unităţile operative ale M.A.I., în scopul realizării operative şi de calitate a sarcinilor comune ce-i revin în temeiul legii;
z) formulează propuneri pentru îmbunătăţirea muncii, modificarea metodologiilor de lucru etc.;
aa) răspunde de activităţile de selecţionare, creare, folosire şi păstrare a arhivei;
ab) răspunde de aplicarea întocmai a dispoziţiilor legale, a ordinelor şi instrucţiunilor care reglementează activitatea pe linia regimului de stare civilă a persoanelor;
ac) îndeplineşte şi alte atribuţii specifice activităţii de stare civilă, reglementate prin acte normative;

ad) Asigură introducerea, actualizarea, exploatarea şi valorificarea datelor din S.I.I.E.A.S.C.;
ae) Actualizează datelor din S.I.I.E.A.S.C. pe baza documentelor prezentate de persoana interesată şi a celor transmise de autorităţi şi instituţii publice ori entităţi private, potrivit atribuţiilor ce le revin, sau din oficiu.
Secţiunea III
ATRIBUŢII PE LINIE INFORMATICĂ

       Art. 17 – Pe linie informatică, serviciul public comunitar local de evidenţă a persoanelor  are următoarele atribuţii principale:

a) actualizează Registrul naţional de evidenţă a persoanelor cu informaţiile corespunzătoare în vederea eliberării actelor de identitate şi înscrierii menţiunilor de stabilire a reşedinţei;
b) actualizează Registrul naţional de evidenţă a persoanelor cu datele privind persoana fizică în baza comunicărilor înaintate de ministere şi alte autorităţi ale administraţiei publice centrale şi locale, precum şi a documentelor prezentate de cetăţeni cu ocazia soluţionării cererilor acestora;

c) preia în Registrul naţional de evidenţă a persoanelor datele privind înregistrarea nașterii persoanei fizice, ori cu privire la modificările intervenite în statutul civil, precum şi datele privind persoanele decedate;
d) operează corecţii asupra neconcordanţelor înregistrate în Registrul naţional de evidenţă a persoanelor (constatate cu ocazia unor verificări sau semnalate de alţi utilizatori);

e) desfăşoară activităţi pentru administrarea reţelei locale de calculatoare, precum şi a utilizatorilor la nivel de sistem de operare (parole, drepturi de acces, etc.);

f) execută activităţi pentru întreţinerea preventivă a echipamentelor din dotare;

g) evidenţiază incidentele de aplicaţie şi le soluţionează pe cele referitoare la hardware şi sistem de operare;

h) participă la operaţii de instalare a sistemelor de operare a software-ului de bază şi de aplicaţie pe echipamentele de calcul care compun sistemul informatic local, împreună cu specialiştii B.J.A.B.D.E.P.;

i) asigură înlocuirea sau eventual depanarea echipamentelor de calcul prin firme de service;

j) asigură protecţia datelor cu caracter personal prin implementarea şi respectarea normelor de securitate aplicate pe calculatoarele conectate la bazele de date privind evidenţa persoanelor;

k) formulează propuneri pentru îmbunătăţirea muncii, modificarea metodologiilor de lucru etc.;

l) îndeplineşte şi alte atribuţii privind actualizarea Registrului naţional de evidenţă a persoanelor, reglementate prin acte normative.
Secţiunea IV

ATRIBUŢII PE LINIE DE 

SECRETARIAT - ARHIVĂ ŞI RELAŢII CU PUBLICUL

        Art. 18 – În domeniul  secretariat - arhivă şi relaţii cu publicul, serviciul public comunitar local de evidenţă a persoanelor are următoarele atribuţii principale:
a) primeşte, înregistrează şi ţine evidenţa ordinelor, dispoziţiilor, instrucţiunilor, regulamentelor, ştampilelor şi sigiliilor, asigurând repartizarea lor în cadrul serviciului;

b) organizează şi asigură întreţinerea, exploatarea şi selecţionarea fondului arhivistic neoperativ constituit la nivelul serviciului, în conformitate cu dispoziţiile legale în materie;

c) asigură înregistrarea intrării/ieşirii tuturor documentelor şi clasarea acestora în vederea arhivării;

d) repartizează şi expediază corespondenţa după executarea operaţiunilor de înregistrare în registrele special destinate;

e) asigură primirea şi înregistrarea petiţiilor şi urmăreşte rezolvarea acestora în termenul legal;

f) organizează şi desfăşoară activitatea de primire în audienţă a cetăţenilor de către conducerea serviciului sau lucrătorul desemnat;

g) transmite serviciului public comunitar judeţean de evidenţă a persoanelor, sintezele şi analizele întocmite;

h) asigură constituirea fondului arhivistic neoperativ al serviciului, din documentele rezultate din activitatea de profil.

CAPITOLUL IV

DISPOZIŢII  FINALE

        Art. 19 - (1) Atribuţiile şefului/coordonatorului serviciului public comunitar local de evidenţă a persoanelor şi ale personalului cu funcţii de execuţie sunt prevăzute în fişele posturilor.

      (2) În raport de modificările intervenite în structura sau activitatea serviciului public comunitar local de evidenţă a persoanelor, fişele posturilor vor fi reactualizate.

     (3) Pe baza extraselor din prezentul regulament şeful/coordonatorul serviciului public comunitar întocmeşte fişele posturilor pentru toate funcţiile din structură, pe care le aprobă primarul localităţii.

      Art. 20 - Personalul serviciului public comunitar local este obligat să cunoască şi să aplice întocmai, prevederile prezentului regulament, în părţile ce-l privesc.
INIŢIATOR PROIECT DE HOTĂRÂRE

